Jose Mourinho a fost în urmă cu o săptămână la București, unde a pregătit echipa Stelelor lumii la meciul adio al „Generației de Aur”. Antrenorul a negociat cu turcii de la Fenerbahce și cu reprezentanții nou-promovatei în prima ligă din Arabia Saudită, Al-Qadsiah, care și-au trimis emisarii în capitala României.
Potrivit lui Fabrizio Romano, jurnalist specializat în transferuri, Jose Mourinho (61 de ani) a ales echipa pe care o va pregăti în sezonul următor: Fenerbahce, una dintre cele mai importante formații din Turcia. Portughezul nu a mai antrenat din ianuarie, atunci când a fost demis de cei de la AS Roma, echipă cu care a câștigat UEFA Conference League.
Are în plamares două trofee în Liga Campionilor
Conform lui Romano, ”The special one” a ajuns la un acord verbal cu gruparea turcă, urmând să semneze un contract valabil până în iunie 2026, cu drept de prelungire pentru un sezon. Până atunci, Jose Mourinho va fi analistul celor de la TNT Sports la finala de mâine a Ligii Campionilor dintre Dortmund și Real Madrid, alături de alte legende ale fotbalului britanic, Rio Ferdinand, Owen Hargreaves și Steve McManaman.
Fenerbahce a terminat sezonul pe locul doi și va juca în preliminariile Ligii Campionilor, iar misiunea noului antrenor al echipei e să o ducă pe Fenerbahce în grupe. Jose Mourinho este unul dintre cei mai titrați antrenori din istoria fotbalului. În cariera sa, lusitanul a cucerit nu mai puțin de 26 de trofee, printre care două UEFA Champions League, cu Porto și Inter Milano.